Tallene fra bomringen i 2018 viser en nedgang på 4,2 millioner passeringer sammenliknet med 2017. Det er en nedgang på 3,8 prosent. På samme tid har antall passeringer med elbil økt med 7,4 millioner og det er en oppgang på hele 62,8 prosent siden 2017.

Færre og mer miljøvennlige biler

– Ser vi på tall fra fem år tilbake, har hver femte bil enten blitt borte eller er erstattet av en elbil, sier økonomidirektør i Fjellinjen, Magne Liestøl Larsen i en pressemelding.

Tids- og miljødifferensierte takster ble innført i oktober 2017 som et av flere tiltak for å redusere biltrafikken i Oslo. De nye takstene er fordelt etter miljøklasser og drivstofftyper.

Langt færre fossilbiler

Ser man på 2018 mot 2017, har antallet passeringer med fossilbiler gått ned 11,6 millioner. Det er en nedgang på 11,5 prosent. Elbilandelen i 2018 var på 17,6 prosent, en økning fra en andel på 10,4 prosent i 2017.

Totaltrafikken i desember var på 8,5 millioner passeringer. Det er en nedgang på 1,3 prosent i forhold til desember i 2017. Antall elbilpasseringer økte med 33,3 prosent til 1,7 millioner passeringer og utgjorde 19,5 prosent av trafikken i desember.